A BIZOTTSÁG 1260/2009/EU RENDELETE
(2009. december 18.)
az egyes harmadik országokból származó textiltermékek kétoldalú megállapodások, jegyzőkönyvek, egyéb megállapodások vagy egyéb különleges közösségi importszabályozás hatálya alá nem tartozó behozatalának közös szabályairól szóló 517/94/EK tanácsi rendelet I., II., IV. és VI. mellékletének módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az egyes harmadik országokból származó textiltermékek kétoldalú megállapodások, jegyzőkönyvek, egyéb megállapodások vagy egyéb különleges közösségi importszabályozás hatálya alá nem tartozó behozatalának közös szabályairól szóló, 1994. március 7-i 517/94/EK tanácsi rendeletre (1) és különösen annak 28. cikkére,
mivel:
(1)
A Fehérorosz Köztársasággal kötött 2009. évi kétoldalú textilkereskedelmi megállapodás 2009. december 31-én lejár. Fehéroroszországgal nem sikerült egyetértésre jutni a megállapodás megújításáról. Fehéroroszország egy Oroszországgal és Kazahsztánnal közös vámunió létrehozásán dolgozik, és nem lát lehetőséget arra, hogy továbbra is preferenciális piacra jutást biztosítson az EU-ból származó textil- és ruhaexportnak. Ennek következtében helyénvalónak minősül Fehéroroszországot besorolni az 517/94/EK rendelet hatálya alá. Ezért az 517/94/EK rendeletet ennek megfelelően módosítani kell.
(2)
A vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendelet (2) módosításai az 517/94/EK rendelet I. mellékletében szereplő egyes kódokat is érintik.
(3)
Az ebben a rendeletben előírt intézkedések összhangban vannak az 517/94/EK rendelet 25. cikkével létrehozott, textiltermékekkel foglalkozó bizottság véleményével,
ELFOGADTA EZT A RENDELETET:
1. cikk
Az 517/94/EK rendelet I., II., IV. és VI. melléklete az e rendelet mellékletében meghatározottak szerint módosul.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ezt a rendeletet 2010. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. december 18-án.